b'\n_START_ARTICLE_\nHannah Arendt (film)\n_START_SECTION_\nContext\n_START_PARAGRAPH_\nAdolf Eichman fusese condamant la moarte \xc3\xaen contumacie, \xc3\xaen cadrul proceselor de la N\xc3\xbcrnberg, \xc3\xaens\xc4\x83 reu\xc8\x99ise s\xc4\x83 fug\xc4\x83 \xc3\xaen America de Sud. A fost r\xc4\x83pit de Mossad, serviciul secret al statului Israel, \xc8\x99i adus \xc3\xaen Israel pentru a fi judecat \xc3\xaen cadrul unui proces public, pentru contribu\xc8\x9bia sa la Holocaust. Ziarul New Yorker a trimis-o pe Arendt ca reporter \xc3\xaen Israel. Reportajele ei aveau s\xc4\x83 fie reunite mai t\xc3\xa2rziu \xc3\xaen cartea Eichmann la Ierusalim. Ele au st\xc3\xa2rnit la data public\xc4\x83rii un scandal imens, pentru refuzul filosoafei de a \xc3\xaencorpora \xc3\xaen analiza ei considerente emo\xc8\x9bionale \xc8\x99i atribuirea unei p\xc4\x83r\xc8\x9bi din vina Holocaustului conduc\xc4\x83torilor comunit\xc4\x83\xc8\x9bilor evreie\xc8\x99ti. Reportajele au fost de asemenea pentru Arendt prilejul unei dizerta\xc8\x9bii filozofice asupra problemei r\xc4\x83ului, ea lans\xc3\xa2nd cu aceast\xc4\x83 ocazie formula \xe2\x80\x9ebanalitatea r\xc4\x83ului\xe2\x80\x9d. Aceste chestiuni au izolat-o pe Arendt de comunitatea evreiasc\xc4\x83 (din care f\xc4\x83cea parte), curm\xc3\xa2nd pentru totdeauna c\xc3\xa2teva prietenii personale \xc8\x99i sold\xc3\xa2ndu-se cu mii de scrisori de ur\xc4\x83 \xc8\x99i amenin\xc8\x9bare.\n_START_SECTION_\nProduc\xc8\x9bie\n_START_PARAGRAPH_\nFilmul este bazat pe o documenta\xc8\x9bie consistent\xc4\x83. Margarete von Trotta a purtat discu\xc8\x9bii cu Ingrid Scheib-Rothbart, secretara lui Arendt timp de opt ani, Elisabeth Young-Bruehl, cea mai important\xc4\x83 biograf\xc4\x83 a lui Arendt \xc8\x99i pentru un timp \xc8\x99i elev\xc4\x83, Jerome Kohn, ultimul asistent \xc8\x99i editor al scrierilor postume ale filosoafei. Au mai fost consulta\xc8\x9bi Lotte Jonas, v\xc4\x83duva lui Hans Jonas, coleg \xc3\xaen Marburg al lui Arendt, \xc8\x99i Wally Shawn, fiul editorului William Shawn al revistei New Yorker (\xc3\xaentre 1952 \xc8\x99i 1987). Ingrid Scheib-Rothbart i-a prezentat-o regizoarei \xc8\x99i pe Lotte K\xc3\xb6hler, ultima prieten\xc4\x83 \xc3\xaen via\xc8\x9b\xc4\x83 a lui Arendt, decedat\xc4\x83 \xc3\xaen 24 martie 2011, la v\xc3\xa2rsta de 92 de ani, \xc3\xaen New York._NEWLINE_Prima variant\xc4\x83 a scenariului a fost terminat\xc4\x83 \xc3\xaen 2002, \xc3\xaens\xc4\x83 doar \xc3\xaen vara lui 2010 a fost clarificat\xc4\x83 finan\xc8\x9barea. Margarethe von Trotta a pus condi\xc8\x9bia ca Hannah Arendt s\xc4\x83 fie juat\xc4\x83 de actri\xc8\x9ba Barbara Sukowa, pentru c\xc4\x83 aceasta \xe2\x80\x9eeste singura actri\xc8\x9b\xc4\x83 la care \xc3\xaemi puteam imagina c\xc4\x83 \xc3\xaemi poate ar\xc4\x83ta asta: cum cineva g\xc3\xa2nde\xc8\x99te\xe2\x80\x9d. Dup\xc4\x83 posturile BR, WDR \xc8\x99i ARD Degeto, au achiesat \xc8\x99i Film- und Medienstiftung NRW, Filmf\xc3\xb6rderungsanstalt, Film Fund Luxembourg, Israel Film Fund \xc8\x99i Jerusalem Film Fund s\xc4\x83 finan\xc8\x9beze filmul._NEWLINE_Acesta a fost produs de Heimatfilm (K\xc3\xb6ln), \xc3\xaen co-produc\xc8\x9bie cu Amour Fou Luxembourg (Ettelbr\xc3\xbcck), MACT Productions (Paris) \xc8\x99i Metro Communications (Tel Aviv). Film\xc4\x83rile au \xc3\xaenceput pe 16 octombrie 2011 \xc8\x99i au durat 37 de zile, p\xc3\xa2n\xc4\x83 la 17 decembrie 2011. S-a filmat \xc3\xaen Nordrhein-Westfalen, Ierusalim \xc8\x99i Luxemburg._NEWLINE_La Ierusalim s-a filmat chiar \xc3\xaen cl\xc4\x83direa unde avusese loc \xc3\xaen 1961 procesul \xc3\xaempotriva lui Eichman. Este vorba de un centru cultural, care \xc3\xaendeplinise de pe atunci acela\xc8\x99i scop, fiind folosit doar \xc3\xaen acel caz ca sal\xc4\x83 pentru proces. Regizoarea a apelat la Steven Spielberg Jewish Film Archive \xc8\x99i la Universitatea Ebraic\xc4\x83 din Ierusalim, pentru a folosi \xc3\xaenregistr\xc4\x83ri originale de la procesul lui Eichmann._NEWLINE_Filmul folose\xc8\x99te \xc3\xaen principal engleza, exist\xc3\xa2nd \xc3\xaens\xc4\x83 \xc8\x99i scene \xc3\xaen german\xc4\x83 \xc8\x99i ebraic\xc4\x83. \xc8\x98i materialul de arhiv\xc4\x83 este \xc3\xaen limbile originale ale participan\xc8\x9bilor la proces. Regizoarea a insistat asupra acestor detalii, pentru a reconstitui fundalul de imigrant\xc4\x83 al protagonistei._NEWLINE_Filmul este prima produc\xc8\x9bie digital\xc4\x83 a regizoarei, fiind filmat cu o camer\xc4\x83 Red One, folosind procedeul CinemaScope.'